Etterforsker rumensk prostitusjonsring
Fredag ettermiddag ble tre rumenere fremstilt for varetektsfengsling i Oslo tingrett. De er alle siktet for menneskehandel. Den yngste pågrepne er 26 år gammel. De to andre er henholdsvis 34 år og 48 år, får VG opplyst.Politiet er helt innledningsvis i etterforskningen og ønsker ikke at det blir kjent hva slags beviser de sitter på i saken. Fredagens fengslingsmøter gikk bak lukkede dører.Ola Lunde møtte som forsvarer for den 26 år gamle kvinnen som først ble fremstilt for fengsling fredag. - Hun nekter straffskyld, opplyser Lunde. Politiet ba om fire ukers varetektsfengsling, men fikk bare medhold i to uker. Aktor Aga varslet umiddelbart at politiet vil anke avgjørelsen til lagmannsretten. - Slik jeg forstår kjennelsen ble fengslingsperioden redusert på grunn av de svake bevisene i saken, sier Lunde til VG.De fleste prostituerte på gatemarkedet i Oslo, kommer fra Nigeria, men det er også en del kvinner fra Romania og Bulgaria som selger sex.Det har vært flere lignende saker andre steder i landet, blant annet i Trondheim hvor politiet etterforsket rumenske statsborgere for hallikvirksomhet. I fjor sommer ble seks rumenere, tre menn og tre kvinner, dømt for menneskehandel i Bergen tingrett. De fire jentene som ble utnyttet var i alderen 13 til 17 år. To av de seks ble også dømt for medvirkning til voldtekt.
Politiet mener rumenske statsborgere har blitt tvunget til å selge sex i Oslo.